52. schôdza NR SR - 9.deň - A. dopoludnia
Dátum: 2026-06-05
Poslanec: Kolíková, Mária 
Druh vystúpenia: Vystúpenie v rozprave

Vážený pán predsedajúci, vážené dámy poslankyne, vážení páni poslanci, vidím, že sa nám to zúžilo. Zložili poslanci z vládnej koalície na posledných troch. Ale máme tu pána podpredsedu Gašpara, takže ten to vynahradí, samozrejme. V mnohom, keďže sa ho to priamo týka. Pán minister, som rada, že môžeme spoločne diskutovať, i keď v skrátenom čase, ale ste si všimli, že my sme už schopní naozaj reagovať aj vo veľmi krátkych časoch. Uvidíme, čo nám prinesie ďalšia novela rokovacieho poriadku, ale zatiaľ sme sa s tým vždy popasovali. A nebudete nám to vyčítať. Ja si myslím, z tej diskusie pri žiadnych návrhoch, ktoré považujeme za problematické, a takým je aj tento návrh. Tento návrh, ako ste predniesli sám, tak ste sa ním inšpirovali z iných právnych úprav. To je šľachetné. Len problém je, že keď my si z tých úprav vždy povyberáme to, čo sa nám najviac hodí a nesplníme ten cieľ. A osobitne vy, pán minister, ako minister spravodlivosti, od ktorého by sme očakávali, že vy by ste sa o neho starali. A ja si myslím, že v tomto prípade tým cieľom by malo byť zamedziť zločinnosti. Vy, keď sa aj ja musím pripomenúť, bohužiaľ, lebo to s tým súvisí, že vy ste prvýkrát vlastne otvárali spoluprácu tých obvinených a potom ste v tom pokračovali ďalej a teraz toto máme asi tretí pokus. Neviem, ak inak, tak ma prosím opravte. Ale prvý pokus bol predsa pri tej hanebnej novele trestných kódexov, kedy ste 6. decembra na Mikuláša doniesli darček nám všetkým v podobe zrušenia Špeciálnej prokuratúry, zníženia trestov za korupciu, otvorenia brány väzníc k domácim väzeniam v miere, ktorá nespĺňa absolútne žiadne európske štandardy, s tým, že dodnes viete, že nie je dosť ľudí, ktorí by vykonávali dohľad nad takýmito osobami, aj ste nám to povedali sám pri predchádzajúcom zákone, ktorý sa práve týka týchto ľudí, ktorí pracujú už pre štát a dohliadajú nad odsúdenými, ktorí nevykonávajú tresty slobody a majú teda iné alternatívne tresty, takže vlastne vy doteraz sem chodíte a plačete, že ich nemáte dosť, takýchto ľudí, ale zato vám to nebránilo v tom, aby ste sem prišli s tou hanebnou novelou a otvorili ste brány väzníc. A takto sa trestná politika nedá robiť. Nedá sa robiť. A ešte popritom klamať, že restoratívna justícia, alternatívne tresty, a vy ste ten prvý, ktorý nemá krvavé oči. Nikto z nás tu nemá krvavé oči. Nikto z nás tu nemá krvavé oči. My len chceme, aby trestná politika naozaj slúžila tomu, čomu má. Ak sa bavíme o boji proti korupcii, aby bola nastavená tak, že tresty by mali byť odstrašujúce a že štát je schopný a spôsobilý v primeranom čase postaviť tých, ktorých má za to, že sú páchateľmi trestnej činnosti, pred súd. No ale vy robíte naozaj všetko preto, aby sme ich nevedeli ani postaviť pred súd a mne sa začína javiť tak, aby sme nevedeli ani ich začať stíhať. Lebo ja by som naozaj chcela vedieť, a to by som bola rada, keby ste počas tejto rozpravy zozbierali k tomu dáta. Koľko máme nových spolupracujúcich obvinených od pretlačenia prvej hanebnej novely trestných kódexov? Ja by som fakt chcela vedieť, koľko ich máme. Koľko ľudí nadobudlo odvahu prispievať k rozkladaniu takejto závažnejšej trestnej činnosti, k čomu slúžia spolupracujúci obvinení. Vy ste tu predniesli svoju reč, ako treba, samozrejme, hanlivo hľadieť na spoluprácu s tými obvinenými, to sú predsa páchatelia trestnej činnosti a treba byť k nim prísny. To je v poriadku. Ale my chceme rozkladať mafiu a chceme rozkladať korupciu. To znamená, keď vieme, že len tí, ktorí sú v tom zapojení, nám v spoločnosti môžu k tomu pomôcť, aby sme tú mafiu rozkladali, no tak sa to dá naozaj jedine tak, že im niečo ponúkneme, čo je pre nich zaujímavé. Ešte stále to považujeme za spravodlivé a primerané. To znamená, my potom nepovažujeme a neoslavujeme ich ako hrdinov, ale prispeli k rozkladu organizovaného zločinu alebo korupcie a je na mieste im za to ponúknuť nejaký benefit, ktorý by za to mohli mať, ak by k takej spolupráci nedošlo. Lebo ponúkli niečo tej spoločnosti, čo je dôležité. Ponúkli jej to, že predsa len tých páchateľov trestnej činnosti, ktorí to organizujú, ktorí to objednávajú, vieme postaviť pred súd. A pán minister, v tejto súvislosti ja vám neviem odpustiť naozaj to, že vy si tu hrkútate s obžalovaným z korupcie a organizovaného zločinu. A osobitne teraz, že my tu rozoberáme teraz otázku, ako má byť dobre nastavená právna úprava spolupráce obvinených a ja by som chcela, aby ste mi odpovedali, že či táto zmena neovplyvní priamo kauzu, v ktorej je zapojený pán podpredseda parlamentu, ktorý je tu prítomný, kauzu Očistec. A či náhodou táto nová právna úprava sa nedotkne aj jedného zo spolupracujúcich obvinených, a to pána Makóa. A či vlastne táto právna úprava nie je na prospech toho, s kým ste si tu práve pred chvíľou pri predchádzajúcom zákone hore hrkútali ako s vedúcim, ktorý vedie rokovanie parlamentu. A toto je nepredstaviteľné. Že vy sem donesiete nejakú právnu úpravu, ktorá sa týka spolupracujúcich obvinených. Hovoríte nám, ako ste sa čím inšpirovali, a predtým sa tu rozprávate priamo s obžalovaným z korupcie a organizovaného zločinu, ktorého sa táto právna úprava týka. Treba sa na neho pozerať ako na osobu, ktorá potenciálne môže byť odsúdená, môže byť páchateľom trestnej činnosti a že to doznačí súd. A že to znamená, že vlastne vy ste sa tu predtým rozprávali pred nami všetkými ako s osobou, ktorá sa mala spreneveriť svojmu poslaniu, že mala nás chrániť pred zločinnosťou, ale ona nás vydala zločinnosti. O tom je obžaloba. A či sa vám to páči alebo nepáči, pán podpredseda parlamentu, ja to musím povedať, lebo to je dôležité. Že vlastne aký je cieľ pána ministra, či jeho cieľom je pomáhať vám, alebo jeho cieľom je pomáhať všetkým ľuďom na Slovensku a chrániť ich pred zločinnosťou. Lebo ja navždy, že pán Gašpar bol zvolený za poslanca. Druhá vec je, že si ho vládna koalícia určila za podpredsedu parlamentu a tretia je, že vy tu pred nami proste naozaj neskrývate, že máte spolu dobrý vzťah a že si spolu všetko vyrozprávate. No to asi nie je v poriadku. Veď asi by ste mali mať nejaký odstup od obžalovaných z korupcie a organizovaného zločinu. Nech si o tom myslíte čokoľvek, že ten človek je nevinný, ale ako majú ľudia veriť spravodlivosti? Ako majú ľudia veriť spravodlivosti, že vy nám tu teraz predkladáte nejakú právnu úpravu, ktorá sa týka spolupráce tých obvinených. Týka sa podľa všetkého tak, ako som to ja porozumela, zasiahne aj do kauzy pána Makóa. A teraz ja tu nerobím z pána Makóa hrdinu, ale je spolupracujúcim obvineným. Rozhodol sa, že bude spolupracovať so štátom a rozkrývať korupciu, organizovaný zločin a tak, ako to popísal, aj jedna z jeho výpovedí smeruje aj k obžalobe podpredsedu parlamentu Tibora Gašpara. Aby sme vedeli, ako to je vážne, lebo podľa mňa to je vážne. A pán Gašpar sa rozhodol sám s tým, že ostáva v tej roli podpredsedu parlamentu. Zapája sa tu do všetkých diskusií, ktoré súvisia aj s bojom proti korupcii, aby sme povedali, aká osoba na pôde parlamentu tu vstupuje do debát, čo je a nie je dôležité v boji proti korupcii. A tak aj pre vás to poviem, pán minister, aby ste vedeli, prečo aj mne osobne to naozaj veľmi vadí. Dajbože, keby to bol nejaký iný trestný čin, ale naozaj tým, že je to trestný čin, že malo sa jednať o to, a na tom spočíva obžaloba, a kľudne nech ma aj poopraví pán podpredseda parlamentu Tibor Gašpar, ktorý je tu prítomný. Však nech to upresní. To je v poriadku, však ja sa snažím byť presná, aby to bolo zrozumiteľné. Ale tá obžaloba podľa tých verejne známych informácií má spočívať v tom, že ako prezident Policajného zboru sa mal organizovane podieľať na tom a rozhodovať s ďalšími osobami, aj šéfom Špeciálnej prokuratúry v tom čase Dušanom Kováčikom, ďalšími osobami ako Norbert Bödör a podobne, to znamená aj mimo prostredia štátu, a vytvárať celú sieť a aktivity smerujúce k tomu, že niekto sa má stíhať, niekto sa nemá stíhať, k niekomu treba zozbierať informácie. To naozaj vyzerá tak, že ten, kto nás mal chrániť pred zločinnosťou, naopak tej zločinnosti dával plnú priechodnosť. Tak, kľudne ma opravte, pán podpredseda Gašpar, ak treba, ale takto ja to vnímam a preto to považujem za veľmi vážne. Ako som už povedala viackrát, ja mám pokoru k tomu, že ste boli zvolení za poslanca. Neodpustím vládnej koalícii, že si vás zvolila za podpredsedu parlamentu. Pretože vy ste obžalovaný a keď sa očistíte, nech sa páči, ale nemôžete ako obžalovaný predsa viesť parlament. A ešte naviac je neprípustné, prepáčte, pán minister, aby vy s ním pred nami tu ste nám ukazovali, ako to považujete za v poriadku. Lebo to nie je v poriadku a hneď následne, vlastne pár minút na to, nám sem donesiete návrh zákona, aby sme o ňom rokovali, ktorý sa priamo podpredsedu parlamentu týka, s ktorým ste sa tu predtým rozprávali. No, darmo krútite hlavou, lebo vy ste sa rozhodli na základe vašej slobodnej vôle byť ministrom spravodlivosti. Vy ste slobodne doniesli tú hanebnú novelu trestných kódexov. A nie je to o tom, že by štát bol silnejší v boji proti korupcii. Je to... A tým rozprávali. No, darmo krútite hlavou, lebo vy ste sa rozhodli byť na základe vašej slobodnej vôle ministrom spravodlivosti. Vy ste slobodne doniesli tú hanebnú novelu trestných kódexov. A nie je to o tom, že by štát bol silnejší v boji proti korupcii. Je to naopak. A nie to, že my sa tu o tom rozprávame, ale veď nám kvôli tomu skoro pozastavili eurofondy. Že ste to tak nastavili ešte osobitne voči peniazom z Európskej únie. Takže asi to nie je len, že my vidíme ten problém. Poukazuje na to aj Európska prokuratúra, že nemáme tak nastavený ten systém trestnej politiky, že by sme vedeli dôsledne páchateľov trestnej činnosti stíhať. Osobitne podvodníkov z daňových podvodov nemáme tak nastavené. Osobitne, čo sa týka aj zaplatenia škôd. Proste, čo ukradnú. Že by bolo zrejmé, že to musia vrátiť a že to súvisí s trestom vlastne za tú trestnú činnosť. Tak my toto tu neriešime, ale nie. Vy sem prídete s riešením spolupráce obvinených a ja sa preto pýtam. Akých spolupracujúcich obvinených vy riešite? Riešite naozaj pána Makóa? Lebo takto vidím, že sa ho to priamo týka. Že síce tá právna úprava je na viacerých stranách, ale asi sú dôležité prechodné ustanovenia, pretože je iná debata baviť sa, ako to bude do budúcna. A iná debata baviť sa o tom, ako sa to bude týkať živých káuz. No a z tých prechodných ustanovení ja to čítam tak, že sa to týka pána Makóa. Áno, spolupracujúceho obvineného, ktorý vypovedal v kauze Očistec proti podpredsedovi parlamentu Tiborovi Gašparovi, s ktorým ste sa tu pred chvíľkou rozprávali. Predtým, ako ste nám tu predniesli túto právnu úpravu, ktorou idete ovplyvniť postavenie pána Makóa. Tak to čítam a to nepovažujem za v poriadku. Takže, okrem toho, že priamo vstupujete do živých káuz, zjavne kto sa rozhodol spolupracovať, tak mu dať najavo, že nech si to nabudúce dobre rozmyslí. A priamo ovplyvniť už kauzu, ktorá je živá a je pred súdom. Ak je to inak, budem rada, keď mi to vysvetlíte, ale ja tomu rozumiem tak, že podľa toho § 50567b odsek a, a budem sa snažiť byť presná teraz. Odsek tri? Pán Makó do 30. apríla 2027, to je tá nová lehota, ktorá mu vychádza. Tak na neho spadajú vlastne tieto všetky nové povinnosti do 30. apríla 2027. Tak a ja nehovorím teraz, že nie je legitímne baviť sa o 180-dňovej lehote, aby sme si rozumeli. Ja vôbec nemám problém s tým, čo ste povedali na úvod. A to je presne ako pri tom predchádzajúcom zákone, že vy nám poviete to, čo nie je problém, ale to, čo je problém, my si vieme prečítať, vieme si dať do súvislosti, takže samozrejme vás s tým budeme konfrontovať. Ale tu nie je problém stanoviť nejakú lehotu pre spolupracujúcich obvinených, v ktorej by mali povedať všetky podstatné skutočnosti o trestnej činnosti, o ktorej nám vypovedajú. A o svojej vlastnej trestnej činnosti, aby bolo zrejmé, ako je závažné to, ohľadom čoho chcú spolupracovať, ohľadom toho, čo napáchali a aby ten benefit, ktorý im sľúbi štát, bol k tomu všetkému primeraný a spravodlivý. Aby sa niekomu neoplatilo páchať trestnú činnosť a potom sa tváriť, že je spolupracujúci. To všetko je v poriadku a ja si myslím, že tu v sále všetci, čo tu sme, na to máme absolútnu zhodu. Ale nie je v poriadku, aby ste to urobili tak, že už nikto spolupracujúcim obvineným nebude. Lebo, keď si to prečíta, nebude ani poriadne rozumieť, čo všetkého vlastne, aký celý ten proces je. A že nebude mať absolútne žiadnu istotu, ako to dopadne. A tak mi to vychádza, že tak to je. Že vy ste to tak napísali, že do budúcna žiadny spolupracujúci nebude. A ten, čo je? No tak tomu to teda poriadne skomplikujme. A ako keby to nestačilo, tak sa to týka priamo živých káuz. A priamo vášho kolegu, pána Tibora Gašpara, s ktorým ste sa tu pred chvíľkou družne rozprávali. A toto naozaj v poriadku nie je. Tak ja budem rada, keď mi poviete a odpoviete mi otázku. Týka sa to aj živých káuz, aj priamo spolupracujúceho pána Makóa, tak ako ste nastavili tú právnu úpravu? A nebude stačiť odpoveď, že o tom nemáte vedomosť, lebo verejne známe informácie jasne hovoria, aký je jeho status a vieme si z toho jasne prečítať, že sa ho to týka. Ja som nevidela žiadny spis. Keby som videla, tak je pravda, že pán podpredseda parlamentu už na viacerých rokovaniach parlamentu nám prečítal mnohé. Ale z toho, čo je verejne známe, mne to tak vychádza, že sa to priamo spolupracujúceho obvineného pána Makóa týka. A asi aj to je dôvod, prečo ste sem s tou právnou úpravou prišli. Takže nie je problém 180-dňová lehota, nie je problém, aby do toho bol zapojený súd. Ale je problém, že sa to týka živých káuz. A že naozaj je tu toľko podmienok, ktoré treba splniť. V tom celom kontexte. A že to nenechávame v konečnom dôsledku na vyhodnotení sudcu, ale že nastavujeme vlastne tie podmienky tak, že ak si niekto na všetko nespomenie poriadne v tej 180-dňovej lehote, tak sa mu to môže zásadne vypomstiť. Aj keď v tom nemusí hneď byť úplne kalý úmysel, sú tu určité testy ako keby primeranosti s ohľadom na to, čo povie neskôr a určitý priestor tu je ešte nejak na neho hľadieť ďalej a nejak použiť jeho výpoveď, ale ten priestor vidím naozaj veľmi malý. A obávam sa, že spoluprácu s orgánmi, keď to uvidí, tak proste do toho nepôjde. Žiadny. Takže mňa by ale zaujímalo, samozrejme, aké majú dôsledky tieto vaše aktivity od momentu, kedy ste sa ujali tohto boja v prospech korupcie. To znamená, ja by som bola taká láskavá, že k 6. decembru 2023, kedy ste prišli vlastne s tým na vládu, koľko máme spolupracujúcich obvinených od tohto momentu. Ak to neviete, určite je ľahké si to zistiť. To by ma naozaj zaujímalo, koľko ich máme a koľko ich máme pred týmto dátumom za jednotlivé roky. Koľko ľudí za jednotlivé roky predtým malo záujem o spoluprácu a koľko ľudí po tomto dátume má záujem o spoluprácu. Pretože, ak je zrejmé, že vlastne vaše aktivity smerujú k tomu, že ľudí odrádzate od akejkoľvek spolupráce, tak je zrejmé, že vlastne ináč táto právna úprava sa bude týkať iba živých káuz, lebo žiadne už nové nebudú. A to asi tiež nie je v poriadku potom, že robíme odradzujúcu právnu úpravu od akejkoľvek spolupráce, lebo ona by mala byť samozrejme odradzujúca od toho, aby niekto páchal trestnú činnosť a neoplatilo sa mu porozprávať hocičo, aby sa vyhol svojej vlastnej trestnej činnosti, a malo by to byť o tom, že máme ambíciu rozkladať organizovaný zločin a rozkladať korupciu. A ja naozaj v tejto právnej úprave, ktorú ste urobili, tak to tak nevidím. Domnievam sa, že je absolútne odrádzajúca od spolupráce. A že ten cieľ splnený nie je. Navyše už aj táto debata aj spôsob a všetko, čo s tým súvisí, tak sa domnievam, že tie následky sú obrovské. A bude naozaj veľmi dlho trvať, kým ktokoľvek pôjde do nejakej spolupráce a bude mať dôveru, že štát je naozaj na strane práva. Chce odhaľovať korupciu, organizovaný zločin. A spolupracujúci obvinený môže vnímať, že sú tam nejaké nastavené transparentné férové podmienky. Lebo v tom celom je naozaj veľmi zaujímavé, že spolupracujúci obvinený začal byť problém až v momente, keď začali byť trestne stíhaní predstavitelia, ktorí sú blízki vládnej koalícii, ktorej ste súčasťou. Ako keby to dovtedy nebol vôbec problém. Ale ja nehovorím, že nie je na mieste veci zlepšovať, takže ešte raz. Ja nemám problém ani so 180-dňovou lehotou, v ktorej by spolupracujúca obvinená osoba mala povedať všetky podstatné skutočnosti k svojej trestnej činnosti a k tej, ktorej chce pomôcť, aby sa rozložila, k tej organizovanej, korupčnej. Ani to, že je do toho zapojený súd. Ale tak, ako ste to prekomplikovane celé napísali a ako je nezrozumiteľné vlastne na konci dňa, za akých okolností ten benefit naozaj môže tej spolupracujúcej obvinenej osobe nastať, domnievam sa, že ste tým odradili kohokoľvek, aby išiel do spolupráce. A ešte naviac, naviac sa to týka živých káuz a priamo mne to vychádza tak, že by to malo pomôcť aj v kauze Tibora Gašpara, toho času podpredsedu parlamentu, obvineného z organizovaného zločinu a korupcie, s ktorým ste si tu iba pred chvíľkou vymieňali nejaké dôležité informácie. A nie je to v poriadku. Toľko na úvod. Ja verím, že to bude dôležitá, naozaj rozsiahla diskusia, pretože my chceme, aby sme rozkladali korupciu a organizovaný zločin. Ale táto právna úprava, ktorú ste priniesli, tomu naozaj neprispeje. Naopak, ešte to odrádza tých, ktorí by do takejto spolupráce so štátom išli. Ďakujem.